29/11/2022 | Administración LocalMunicipal
Outes
Bases do Concurso de Decoración de Nadal 2022

O Concello de Outes convoca un concurso de decoración de Nadal no que se poderán inscribir tódolos establecementos comerciais e persoas a título particular que desexen participar nesta actividade de decoración de Nadal. A participación é de balde. O concurso difundirase a través da páxina web e Facebook do Concello: www.outes. gal, www.facebook.com/outesculturaemocidade e www.facebook.com/concellodeoutes. · Para poder concursar bastará con cubrir a ficha de inscrición en forma e prazo. Coa súa inscrición e solicitude as persoas aceptan as condicións e normativa vixente, reguladora. · Poderán participar negocios que decoren as súas fachadas, escaparates ou vidreiras, etc. ou ben persoas a título particular que adornen a fachadas, balcóns ou xardíns da súa propiedade. Actuarase en nome propio e dereito e só se poderá participar cunha única proposta decorativa. · O tema a desenvolver xirará en torno ao Nadal. Haberá total liberdade en canto á técnica e estilo. Valorarase a creatividade, orixinalidade, combinación de elementos e cores, iluminación, composición e o uso da lingua galega. · Os impresos deben presentaranse por rexistro, no Concello de Outes ou por calquera dos medios sinalados no artigo 16.4 da Lei 39/2015, de 1 de outubro, do procedemento administrativo común das administracións públicas. O prazo será dende o 1 de decembro ata o 20 de decembro de 2021 (ámbolos dous incluídos). Os impresos poderán obterse no Concello de Outes, na casa da cultura ou a través da páxina web do Concello (www.outes. gal). · A participación no concurso supón a aceptación das bases. · O xurado estará composto por tres membros e contará coa participación do técnico de normalización lingüística do Concello de Outes. O xurado terá a competencia de interpretar as bases e de resolver calquera circunstancia non prevista aquí recollida. · O Concello de Outes informará publicamente das dúas decoracións gañadoras en menos de 15 días naturais tralo remate do prazo de inscrición. Esta información difundirase a través do taboleiro de anuncios, páxina web e redes sociais do Concello. · Así mesmo recollerase a decisión do xurado a través dunha acta, na que aparecerán valorados e reflectidos os aspectos a ter en conta nestas bases. · Unha vez coñecidas as propostas gañadoras, cotexaranse os seus datos persoais a fin de acreditar a identidade e proceder ao pagamento dos premios. · As persoas agraciadas, deberán efectuar o trámite oportuno, a fin de que se lles ingrese o premio no número de conta correspondente, previa acreditación da súa identidade co documento de identidade e certificación bancaria pertinente. · En caso de non presentarse nas oficinas do Concello para proceder aos trámites no prazo dun mes, entenderase que rexeita o premio. · Haberá dous premios: - Un primeiro premio de 200 euros. - Un segundo premio de 100 euros. · A contía dos premios imputaranse ao orzamento de 2023, polo que a tramitación da mesma reviste o carácter de anticipada, quedando a concesión do premio condicionada á existencia de crédito axeitado e suficiente no orzamento de 2023. · O Concello reservase o dereito de dar de baixa ás persoas usuarias que incumpran o regulamento do concurso, e non se fai responsable das posibles faltas, no caso de incumprimento por parte dos participantes. · O Concello de Outes, só fará uso dos datos dos participantes do concurso para notificar e identificar á persoa gañadora e comprométese a non empregar ningún dato de carácter persoal para ningún outro fin. · O Concello de Outes resérvase o dereito de adiar e modificar as condicións e datas do concurso, previa notificación aos participantes do mesmo. · Quedarán descualificados tódolos escaparates que representen, conteñan ou promovan elementos ofensivos, que insulten a colectivos ou teñan implícito un discurso de odio. · Tamén serán descualificadas as persoas participantes que incumpran os requisitos básicos de educación e convivencia. Que insulten, acosen ou teñan comportamentos non apropiados, tanto co resto de concursantes como coa organización. Que leven adiante accións que poidan ser consideradas abusivas, contrarias á boa fe e aos principios de independencia, imparcialidade e/ou obxectividade do concurso. Outes, 23 de novembro de 2022 O alcalde Manuel González López